מערכת הביטחון מפרסמת היום (ראשון) תמונות ראשונות של ניסוי היירוט המוצלח, שנערך ביום רביעי האחרון במערכת "כיפת ברזל". בתמונות נראה טיל היירוט משמיד רקטת "גראד", שאלפים מסוגה נמצאים בלבנון. עם זאת, לא ניתן לראות את רגע הפגיעה, כיוון שישראל אינה מעוניינת לחשוף את השיטה בה פועל טיל היירוט.
הצלחת הניסוי מהווה ציון דרך משמעותי בפרויקט "כיפת ברזל", המתקדם מהר מהמצופה. בניסוי פעלו בהצלחה כל רכיבי המערכת - המכ"ם שיודע לחשב איפה יכולה לפגוע הרקטה, מערכת השליטה שמחשבת את תכנית היירוט, והמשגר המבצעי בעל 20 הקנים ממנו יוצא טיל היירוט.
"הכנסנו במערכת מספר מנגנוני השמדה מאוד ייחודיים שלא קיימים בעולם, שיאפשרו להשמיד את כל סוגי האיומים – גם הפשוטים וגם המתוחכמים", אומר ראש חטיבת מחקר ופיתוח בצה"ל, תא"ל דני גולד. "אנחנו עומדים בלוח הזמנים ואפילו קצת מקדימים אותו".
בחודש מאי צפויים במערכת הביטחון לפרוס את הסוללה הראשונה של "כיפת ברזל", ככל הנראה בשדרות. לאחר מכן תוצב המערכת גם בעוטף עזה ובגבול הצפון. כך, בעוד פחות משנה, לישראל תהיה יכולת ראשונית, ייחודית מסוגה בעולם, להתמודד עם איום הרקטות.